
R A P O R T

asupra propunerii legislative privind modificarea Legii nr.49/1999 şi a Legii nr.88/2004 privind pensiile IOVR 
1. În conformitate cu prevederile art.89 din Regulamentul Camerei Deputaţilor, modificat şi completat prin H.C.D. nr.34/2005, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind modificarea Legii nr.49/1999 şi a Legii nr.88/2004 privind pensiile IOVR, trimisă cu adresa nr.P.L.X 587 din 28 noiembrie 2005.
La întocmirea prezentului raport, Comisia a avut în vedere avizele Consiliului Legislativ, Consiliului Economic şi Social (aviz negativ) şi avizele primite de la următoarele comisii:

· Comisia juridică, de disciplină şi imunităţi (aviz negativ)
· Comisia pentru apărare, ordine publică şi siguranţă naţională (aviz negativ);

· Comisia pentru drepturile omului, culte şi problemele minorităţilor naţionale (aviz favorabil).

Referitor la punctul de vedere al Guvernului, precizăm că acesta nu susţine adoptarea propunerii legislative întrucât potrivit prevederilor Legii nr.49/1999, suma fixă pentru îngrijire acordată invalizilor şi accidentaţilor de război, marilor mutilaţi şi celor încadraţi în gradul 1 de invaliditate, se actualizează prin hotărâre a Guvernului nu este necesară majorarea cuantumului sumei respective prin amendarea acestei legi. De asemenea, acordarea drepturilor în cuantumul propus prin această iniţiativă legislativă nu este susţinută de indicarea resurselor financiare necesare.
Propunerea legislativă are ca obiect de reglementare modificarea alin.(1) al art.3 şi alin.(1) al art.6 din legea nr.49/1999 privind pensiile IOVR, cu modificările şi completările ulterioare, în sensul majorării atât a sumei fixe pe care o primesc invalizii şi accidentaţii de război, marii mutilaţi şi cei încadraţi în gradul 1 de invaliditate, de la 2.800.000/lună la 5.000.000/lună, cât şi a drepturilor pe care le primesc accidentaţii de război în afara serviciului ordonat de la 50% lunar la 100% lunar din cuantumurile prevăzute pentru invalizii de război, diferenţiat în funcţie de gradul de invaliditate în care sunt încadraţi. 

Comisia propune Plenului respingerea propunerii legislative din următoarele considerente :
- Întrucât potrivit art.3 alin.(2) din Legea nr.49/1999, modificată prin Legea nr.88/2004, suma fixă pentru îngrijire acordată beneficiarilor acestui act normativ se actualizează prin hotărâre a Guvernului, nu este necesară amendarea Legii nr.49/1999 pentru majorarea cuantumului sumei respective. 
- În prezent, cuantumul veniturilor acordate beneficiarilor acestei legi, (constituite din pensia IOVR şi suma fixă de îngrijire) depăşeşte nivelul pensiei medii pentru vechime integrală din sistemul public de pensii.
- Egalizarea cuantumurilor veniturilor invalizilor de război şi a celor accidentaţi în afara serviciului ordonat nu se justifică având în vedere că prima categorie a dobândit afecţiunile pe câmpul de luptă, iar cealaltă din cauza unor accidente determinate de anumite mijloace de luptă rămase pe teritoriul ţării după retragerea forţelor militare.

- Nu sunt indicate resursele financiare necesare aplicării prevederilor propunerii legislative, încălcându-se astfel dispoziţia art.138 alin.(5) din Constituţia României, republicată,conform căruia “Nici o cheltuială bugetară nu poate fi aprobată fără stabilirea sursei de finanţare”, cât şi a art.15 alin.(1) din Legea nr.500/2002 privind finanţele publice. 
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

3. La dezbaterea propunerii au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului 
Dna Georgeta Bratu – director Ministerul Muncii, Solidarităţii Sociale şi Familiei.
4. La lucrările comisiei au fost prezenţi 18 deputaţi, din totalul de 19 membri ai comisiei.
Raportul comisiei a fost adoptat cu 8 voturi pentru respingere, 2 voturi împotrivă şi 3 abţineri.
5. Propunerea legislativă a fost respinsă de Senat în şedinţa din 21 noiembrie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională. 

În urma dezbaterilor în şedinţa din 14 decembrie 2005, Comisia propune respingerea propunerii legislative.

